Diari Oficial de la Generalitat Valenciana


Sumari del DOGV 4848, del 23-09-2004 (2004/9563)

ORDE de 3 de setembre de 2004, de la Conselleria de Sanitat, per la qual convoca els Premis de la Generalitat Valenciana d'Humanització de l'Atenció Sanitària, en l'àmbit de la Comunitat Valenciana.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4848

Data del DOGV
:   23-09-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/9563


Data del document
:   03-09-2004

Organisme emissor
:   Conselleria de Sanitat

Tipus de document
:   Ordre

Descriptors 

:   * premi cultural
    * servei sanitari
    * distinció honorífica

ORDE de 3 de setembre de 2004, de la Conselleria de Sanitat, per la qual convoca els Premis de la Generalitat Valenciana d'Humanització de l'Atenció Sanitària, en l'àmbit de la Comunitat Valenciana. [2004/9563]
  
La Generalitat Valenciana, conscient de la creixent demanda de prestacions assistencials i de qualitat en la sanitat pública, va elaborar el Pla d'Humanització de l'Atenció Sanitària de la Comunitat Valenciana i posteriorment el Pla de Qualitat Total de l'Assistència Sanitària. Sengles plans pretenen que els ciutadans es convertisquen en l'eix vertebrador de totes les seues actuacions adoptant mesures orientades a aconseguir majors nivells de qualitat, eficiència i millora en els servicis sanitaris.
  
Per a dur a terme este repte, la Generalitat Valenciana va establir unes línies de treball, entre les quals destaquem: Millora de la qualitat percebuda pels pacients, Millora de la qualitat, seguretat o efectivitat de les pràctiques assistencials, Humanització de l'assistència sanitària i Activitats de voluntariat en centres sanitaris.
  
Estos objectius no podrien aconseguir-se sense la col·laboració dels professionals i d'entitats públiques i privades. Amb el seu esforç diari permeten que el ciutadà se senta satisfet amb els servicis assistencials que rep i cada vegada més orgullós del seu sistema de salut.
  
És per això que la Conselleria de Sanitat convoca els Premis d'Humanització de l'Atenció Sanitària, a fi de reconéixer la tasca feta per professionals i entitats públiques o privades per a la consecució de les línies d'actuació previstes tant en el Pla d'Humanització de l'Atenció Sanitària de la Comunitat Valenciana com en el Pla de Qualitat Total de l'Assistència Sanitària, de manera que han contribuït a aconseguir una sanitat pública amb més i millors servicis a disposició dels ciutadans.
  
Per això, fent ús de les facultats que em conferixen l'article 35 de la Llei 5/1983, de 30 de desembre, de Govern Valencià, l'article 47 del Text Refós de la Llei de la Hisenda Pública de la Generalitat Valenciana, aprovat pel Decret Legislatiu de 26 de juny de 1991, i el Decret 116/2003, d'11 de juliol, del Govern Valencià, pel qual aprova el Reglament Orgànic i Funcional de la Conselleria de Sanitat,
  
ORDENE
  
Article 1. Objecte i participants
  
Es convoquen els Premis d'Humanització de l'Atenció Sanitària en l'àmbit de la Comunitat Valenciana.
  
Els premis tenen com a objectiu dinamitzar, promoure i reconéixer els professionals i les entitats públiques i privades de la Comunitat Valenciana que hagen desplegat algun projecte o programa relatiu a la difusió de la humanització de l'atenció sanitària a la Comunitat Valenciana o encaminat a la millora de la qualitat en tots els àmbits i centres sanitaris dependents de la Conselleria de Sanitat.
  
Article 2. Quantia dels premis
  
1. S'establixen quatre premis de dos mil dos-cents cinquanta-cinc euros (2.255 €), que s'adjudicaran en quatre seccions diferents:
  
a) Millora de la qualitat percebuda pels pacients.
  
b) Millora de la qualitat, seguretat o efectivitat de les pràctiques assistencials.
  
c) Humanització de l'assistència sanitària.
  
d) Activitats de voluntariat en centres sanitaris.
  
2. Els premis que regula esta orde es finançaran a càrrec dels pressupostos de la Generalitat Valenciana per a 2004, aplicació pressupostària 25.22.21.3957.776.98.5, codi de línia T5819 amb la denominació ?Premis d'humanització en l'activitat sanitària?, per un import màxim de nou mil vint euros (9.020 €).
  
3. En el cas que quede desert el premi en alguna de les quatre seccions, podrà atorgar-se dins d'una altra, si el jurat estima que hi ha treballs que en són mereixedors.
  
4. Les quantitats esmentades en els punts anteriors estan subjectes a les retencions que determina la legislació.
  
5. En el cas que es done algun dels supòsits previstos en l'apartat nou de l'article 47 del Decret Legislatiu de 26 de juny de 1991, que aprova el Text Refós de la Llei de la Hisenda Pública de la Generalitat Valenciana, es reintegraran les quantitats percebudes i s'exigirà l'interés de demora des del moment del pagament.
  
Article 3. Presentació dels treballs i documentació
  
1. Els treballs han de presentar-se en el Registre de la Conselleria de Sanitat, situat al carrer del misser Mascó, 31, codi postal 46691, de València, adreçat a la Direcció General de Qualitat i Atenció al Pacient. S'ha d'omplir la sol·licitud (segons el model de l'annex I) i adjuntar-hi un sobre amb els treballs en l'exterior del qual s'indique ?Premis d'Humanització de l'Atenció Sanitària?. També podran presentar-se per mitjà del correu certificat o a través de qualsevol de les vies de presentació que indica l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les persones interessades presentaran:
  
a) Un escrit en el qual manifesten la seua voluntat de presentar-se al concurs i en el qual constaran les dades relatives a:
  
- Treball: títol i secció a què es presenta.
  
- Nom i cognoms, adreça, telèfon i DNI de tot l'equip de professionals, col·laboradors i voluntaris que hagen participat en l'elaboració del treball, amb la indicació del responsable tècnic i institucional, si és el cas, i de la seua dedicació horària.
  
- Determinació dels objectius generals i específics que es pretenguen aconseguir, impacte del programa, descripció de la població triada i característiques de l'entorn, nombre d'usuaris potencials i reals.
  
- Contingut tècnic del programa: adequació dels objectius proposats, indicadors d'avaluació i control, recursos humans i materials, coordinació institucional i participació social.
  
- Pla de treball: activitats i calendari de realització.
  
- Pressupost. Fonts de finançament del projecte.
  
- Avaluació del programa.
  
b) Autorització expressa de l'autor o autors a la Conselleria de Sanitat per a la publicació, la reproducció i la difusió, total o parcial, del treball o programa presentat, si resulta premiat. L'autorització s'ha de presentar segons el model que figura com a annex II.
  
c) La documentació que els sol·licitants estimen necessària a fi de facilitar els treballs del jurat.
  
d) Els treballs poden presentar-se en valencià o en castellà.
  
e) La presentació de les sol·licituds suposa l'acceptació de les bases de la convocatòria.
  
Article 4. Termini de presentació
  
El termini de presentació dels treballs i programes començarà l'endemà de la publicació de la convocatòria en el Diari Oficial de la Generalitat Valenciana i acabarà 60 dies naturals després de la publicació.
  
Article 5. Composició del jurat
  
1. La selecció dels treballs i la proposta de concessió de premis la farà un jurat compost per:
  
President: el director general de Qualitat i Atenció al Pacient o la persona que designe per a substituir-lo.
  
Vicepresident: el cap de l'Àrea de la Direcció General de Qualitat i Atenció al Pacient o la persona que designe per a substituir-lo.
  
Vocals:
  
- El cap del Servici de Coordinació de l'Atenció al Pacient.
  
- El cap del Servici Comunicació amb el Pacient.
  
- El cap del Servici de Qualitat Assistencial.
  
- Un/a tècnic/a de la Direcció General de Qualitat i Atenció al Pacient, que actuarà com a secretari/ària.
  
2. El jurat podrà sol·licitar l'assessorament dels professionals que considere oportú per a completar la valoració dels projectes i programes presentats. Taambé podrà comprovar per mitjà d'una entrevista els punts adduïts pels sol·licitants, que considere d'interés.
  
3. El jurat podrà declarar deserts els premis.
  
4. El funcionament del jurat s'ajustarà al que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 6. Resolució
  
1. Es delega el director general de Qualitat i Atenció al Pacient per a la resolució d'esta convocatòria, la qual es dictarà sobre la base del veredicte vinculant del jurat i exhaurirà la via administrativa.
  
2. El termini màxim per a dictar una resolució serà d'un mes comptador des de l'acabament del termini de presentació dels treballs fixat en esta orde.
  
Article 7. Publicació i retirada dels treballs
  
1. La resolució de la convocatòria serà publicada en periòdics de difusió autonòmica, i també en la seu de la Direcció General de Qualitat i Atenció al Pacient.
  
2. La Direcció General de Qualitat i Atenció al Pacient es reserva el dret de publicar totalment i parcialment, el contingut dels treballs premiats.
  
3. Els treballs i programes presentats que no resulten premiats podran ser retirats en el termini de tres mesos després de publicada la resolució de la convocatòria de la Direcció General de Qualitat i Atenció al Pacient. Els treballs que no es retiren en este termini quedaran en poder de la Direcció General de Qualitat i Atenció al Pacient, que podrà destruir-los o publicar-los, difondre'ls o reproduir-los totalment o parcialment.
  
Article 8. Obligacions de les persones premiades
  
Els autors dels treballs premiats tindran les obligacions següents:
  
1. Acreditar davant d'esta Direcció General de Qualitat i Atenció al Pacient que estan al corrent de les obligacions tributàries i davant de la Seguretat Social, per mitjà de les certificacions establides en els articles 13 al 16 del Reial Decret 1098/2001, de 12 d'octubre, que aprova el Reglament General de la Llei de Contractes de les Administracions Públiques. La acreditació esmentada s'ha de referir al moment de la concessió del premi.
  
2. Omplir i entregar en la Direcció General de Qualitat i Atenció al Pacient la fitxa de manteniment de tercers.
  
3. Assumir les actuacions de control financer que corresponguen a la Intervenció General en relació amb el premi concedit.
  
4. Comunicar a la Direcció General de Qualitat i Atenció al Pacient l'obtenció d'ajudes per a la mateixa finalitat, procedents de l'administració pública o d'ens públics o privats.
  
5. Cedir a la Direcció General de Qualitat i Atenció al Pacient el treball, en el cas que resulte premiat, i autoritzar-la, per un període de 12 mesos i en qualsevol àmbit territorial, per a l'exercici dels drets de reproducció, distribució, comunicació pública i transformació dels projectes premiats.
  
Article 9. Pagament i justificació
  
El pagament de la totalitat de l'import es farà quan el director general de Qualitat i Atenció al Pacient haurà dictat la resolució d'adjudicació dels premis, en la mesura que esta resolució comporta la justificació de les quantitats atorgades i després de l'acreditació d'estar al corrent de les obligacions tributàries i davant de la Seguretat Social en els casos en què siga necessari d'acord amb el que disposa esta convocatòria.
  
DISPOSICIONS FINALS
  
Primera
  
Contra les bases d'esta convocatòria podrà interposar-se, potestativament, un recurs de reposició davant del mateix òrgan que la dicta, en el termini d'un mes comptador des de l'endemà de la publicació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació. Tot això d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puga exercir-se qualsevol altre recurs que s'estime procedent.
  
Segona
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
València, 3 de setembre de 2004
  
El conseller de Sanitat,
  
VICENTE RAMBLA MOMPLET
  
ANNEX I
  
SOL·LICITUD DE PARTICIPACIÓ EN ELS PREMIS
  
DE LA GENERALITAT VALENCIANA
  
D'HUMANITZACIÓ DE L'ATENCIÓ SANITÀRIA
  
Dades del participant o participants o del representant autoritzat
  
Cognoms:
  
Nom:
  
NIF:
  
Adreça:
  
Localitat:
  
CP:
  
Província:
  
Telèfon:
  
Fax:
  
Correu electrònic:
  
Participe
  
\_\_ Individualment
  
\_\_ Com a representant de l'entitat (associació, fundació, institució...)
  
Nom:
  
Adreça:
  
Localitat:
  
CP:
  
Província:
  
Telèfon:
  
Fax:
  
Correu electrònic:
  
Persones que componen l'equip professional o autors del trebal:
  
Secció o seccions del premi a què opta
  
\_\_ Millora de la qualitat percebuda pels pacients.
  
\_\_ Millores de la qualitat, seguretat o efectivitat de les pràctiques sanitàries.
  
\_\_ Humanització de l'assistència sanitària.
  
\_\_ Activitats de voluntariat en centres sanitaris
  
Dades del treball / programa que presente
  
Títol ...
  
Material que adjunte a la sol·licitud ...
  
SOL·LICITE participar en els Premis de la Generalitat Valenciana d'Humanització de l'Atenció Sanitària, en les seccions indicades, per a la qual cosa adjunte el material i la documentació exigits en les bases de la convocatòria i manifeste que accepte estes bases totalment.
  
AUTORITZE la Conselleria de Sanitat per a publicar, reproduir i difondre, totalment o parcialment, el treball presentat si resulta premiat.
  
(Data i signatura)
  
Adrece la sol·licitud a
  
Direcció General de Qualitat i Atenció al Pacient
  
CONSELLERIA DE SANITAT
  
Carrer del misser Mascó, 31
  
46805 València
  
ANNEX II
  
Cognoms ... Nom ... NIF ...
  
Adreça ... Localitat ...
  
CP ... Província ...
  
DECLARE que no hi ha cap objecció per a la publicació, exhibició, reproducció, emissió o difusió, total o parcial, dels textos i imatges que apareixen en el treball titulat ....., del qual sóc autor i que presente a la convocatòria dels Premis de la Generalitat Valenciana en matèria d'Humanització de l'Atenció Sanitària. Assumisc qualsevol tipus de responsabilitat que puga derivar-se per este motiu.
  
I perquè conste, signe.